นิกเกอิปิดภาคเช้าร่วง 222.23 จุด วิตกศก.จีน,ตอ.กลางตึงเครียด
นิกเกอิปิดภาคเช้าร่วง 222.23 จุด วิตกศก.จีน,ตอ.กลางตึงเครียด
6 ม.ค. 2559

ดัชนีนิกเกอิตลาดหุ้นโตเกียวปิดภาคเช้าร่วงลงในวันนี้ โดยดัชนีนิกเกอิปิดภาคเช้าร่วงลง 222.23 จุด หรือ 1.21% แตะที่ 18,151.77 จุด เนื่องจากนักลงทุนยังคงวิตกกังวลเกี่ยวกับแนวโน้มเศรษฐกิจจีน และสถานการณ์รุนแรงในตะวันออกกลาง ซึ่งปัจจัยเหล่านี้ส่งผลให้นักลงทุนแห่เข้าซื้อสกุลเงินเยนซึ่งเป็นสินทรัพย์ที่ปลอดภัย และบั่นทอนผลกำไรของบริษัทส่งออกญี่ปุ่น
ในช่วงแรกนั้น ดัชนีนิกเกอิเปิดตลาดดีดตัวขึ้น เพราะได้แรงหนุนจากการฟื้นตัวของตลาดหุ้นนิวยอร์กเมื่อคืนนี้ อย่างไรก็ตาม ดัชนีนิกเกอิอ่อนแรงลงในเวลาต่อมา เนื่องจากเงินเยนแข็งค่าขึ้นเมื่อเทียบกับสกุลเงินอื่นๆ ท่ามกลางบรรยากาศการเลี่ยงสินทรัพย์เสี่ยง
นอกจากนี้ ตลาดยังได้รับแรงกดดันจากสถานการณ์ตึงเครียดระหว่างซาอุดิอาระเบียและอิหร่าน และรายงานเกี่ยวกับแรงสั่นสะเทือนคล้ายแผ่นดินไหวในเกาหลีเหนือซึ่งจุดชนวนการคาดการณ์ว่า เกาหลีเหนืออาจจะทดสอบอาวุธนิวเคลียร์
การแข็งค่าของเงินเยนได้ฉุดหุ้นกลุ่มผู้ผลิตรถยนต์ร่วงลง โดยหุ้นนิสสัน มอเตอร์ ดิ่งลง 2.6% และหุ้นโตโยต้า มอเตอร์ ร่วงลง 2.4%